Η **Αθλητική Ένωση Χολαργού** (εναλλακτικά **Holargos B.C.**, παλαιότερα **Καλαθοσφαιρικός Όμιλος Χολαργού**) είναι ελληνικό αθλητικό σωματείο που δραστηριοποιείται στην περιοχή του Χολαργού, στα βόρεια προάστια της Αθήνας. Επίσημο έτος ίδρυσής του είναι το 1982 και αγωνίζεται με χρώματα το μπλε και το λευκό.Αρχικά δημιουργήθηκε σαν τμήμα καλαθοσφαίρισης του Ομίλου Φιλάθλων Χολαργού από τον οποίο ανεξαρτητοποιήθηκε το 1989 με παράλληλη απορρόφηση του τμήματος καλαθοσφαίρισης του Άρη Χολαργού.

Ο σύλλογος τη σεζόν 2018-19 διατηρούσε επαγγελματικό τμήμα ανδρικής καλαθοσφαίρισης που συμμετείχε στην Α1 Εθνική Κατηγορία ως **Κ.Α.Ε. Χολαργός.** Η ΚΑΕ Χολαργός τερμάτισε στην 8η θέση της κανονικής περιόδου και αντιμετώπισε την ΑΕΚ στα play off του πρωταθλήματος, όπου αποκλείστηκε τελικά με 2-1.

Το καλοκαίρι του 2019 οικονομικοί παράγοντες οδήγησαν στη συγχώνευση με την ομάδα του Κολοσσού Ρόδου, που αγόρασε το ΑΦΜ της ΚΑΕ Χολαργός, και πήρε τη θέση της στην Α1 Εθνική.

Τον Ιούνιο του 2020 το ΔΣ της ΑΕ Χολαργού αποφασίζει την αγωνιστική επανέναρξη της ανδρικής ομάδας, που τη σεζόν 2020-21 θα συμμετάσχει στο πρωτάθλημα της Β' Ε.Σ.Κ. Αττικής.

Η ΑΕ Χολαργού διατηρεί, επίσης, ερασιτεχνικά τμήματα υποδομής για νεαρούς αθλητές και συγκεκριμένα: **10 Αγωνιστικά Τμήματα** (Εφηβικό, Παιδικό, Παμπαιδικό, Mini, Promini), **11** **Τμήματα Υποδομών** (5-11 ετών) καθώς και Τμήμα **Baby Basket** (3.5 – 5 ετών).

Έδρα του συλλόγου είναι το Κλειστό Γυμναστήριο Χολαργού «Αντώνης Τρίτσης», χωρητικότητας 1.245 καθήμενων θεατών.

Ιστορική αναδρομή
-----------------

Ο σύλλογος ξεκίνησε την αγωνιστική του δραστηριότητα την περίοδο 1982-83, ως τμήμα καλαθοσφαίρισης του Ο.Φ. Χολαργού, ποδοσφαιρικού συλλόγου που ιδρύθηκε το 1948. Πρωτεργάτες της ίδρυσης ήταν οι κ.κ. Δανόπουλος Γ. Γιαννέλης Γ. Κεντρωτάς Γ. και Νικολάτος Ν.. Πρώτος πρόεδρος ήταν ο Γρηγόρης Αναγνωστόπουλος. Ως γήπεδο χρησιμοποιήθηκε αρχικά το ανοικτό γήπεδο του Παπάγου.

### Πρώτες δεκαετίες

Από την ίδρυσή της μέχρι και την αγωνιστική περίοδο 1985-86, η ομάδα του Χολαργού λάμβανε μέρος στην Ε' Κατηγορία Ανδρών της Ε.Σ.Κ. Αττικής. Τις επόμενες χρονιές πραγματοποίησε μια συνεχή ανοδική πορεία στις κατηγορίες, λαμβάνοντας μέρος την περίοδο 1986-87 στη Δ' Κατηγορία, την περίοδο 1987-88 στη Γ' Κατηγορία, την περίοδο 1988-89 στη Β' Κατηγορία, ενώ από το 1989-90 και έπειτα στην Α' Κατηγορία Αττικής. Την ίδια χρονιά ανεξαρτητοποιήθηκε πλήρως από τον Ο.Φ. Χολαργού, ενώ την αμέσως επόμενη μετακόμισε στο Κλειστό Γυμναστήριο Χολαργού «Αντώνης Τρίτσης». Το νέο όνομα της ομάδας ήταν **Καλαθοσφαιρικός Όμιλος Χολαργού**.

Η πρώτη παρουσία της ομάδας στη Γ' Εθνική Κατηγορία καταγράφεται την περίοδο 2000-01. Εντάχθηκε στο 2ο Όμιλο Νότου, τον οποίο συνέθεσαν 14 ομάδες. Συλλέγοντας μόνο 5 νίκες σε 24 αγωνιστικές, ο Χολαργός δεν κατάφερε να εξασφαλίσει την παραμονή του στην Κατηγορία. Στον τελικό βαθμολογικό πίνακα βρέθηκε στη 12η θέση. Στο επίπεδο των Εθνικών Πρωταθλημάτων επέστρεψε τη χρονιά 2002-03. Στον 1ο Όμιλο Νότου αυτή τη φορά, αναδείχθηκε νικητής 9 φορές σε 26 αγωνιστικές. Υπερτερώντας σε ισοβαθμία με τον Πήγασο Θυρέας, ολοκλήρωσε τις αγωνιστικές του υποχρεώσεις ξανά στη 12η θέση της βαθμολογίας, εντός της ζώνης του υποβιβασμού.

Ακολουθεί μια νέα μακρά παραμονή στην Α' Κατηγορία Αττικής, η οποία έλαβε τέλος την άνοιξη του 2009.

### Τριετία στη Γ' Εθνική (2009-2012)

Μετά από έξι χρόνια στα τοπικά Πρωταθλήματα που διοργανώνει η Ε.Σ.Κ.Α. ο Χολαργός επέστρεψε στη Γ' Εθνική για να συμμετάσχει στο Πρωτάθλημα της περιόδου 2009-10. Με 13 ακόμη ομάδες συγκρότησαν τον 1ο Όμιλο Νότου. Σε αυτό το πλαίσιο συγκέντρωσε 19 νίκες και 7 ήττες, ολοκληρώνοντας τη χρονιά με δύο βαθμούς λιγότερους από την Πρωταθλήτρια Δόξα Λευκάδας. Στην τελική κατάταξη βρέθηκε στην 3η θέση, ανανεώνοντας την παρουσία του στο ίδιο επίπεδο για το επόμενο φθινόπωρο. Προπονητής της ομάδας ήταν ο Κώστας Παπαμάρκος.

Την ίδια ακριβώς επίδοση επανέλαβε ο σύλλογος υπό τις ίδιες συνθήκες την περίοδο 2010-11. Για δεύτερη συνεχόμενη χρονιά, η κατάληψη της 3ης θέσης δεν επέτρεψε στο σύλλογο να ανέλθει σε υψηλότερη κατηγορία. Στα μέσα της χρονιάς ο Παπαμάρκος έδωσε τη σκυτάλη του πρώτου προπονητή στο Σάββα Συμεωνίδη.

Τη χρονιά 2011-12, οπότε και ο Χολαργός διαγωνίστηκε ξανά στον 1ο Όμιλο Νότου της Γ' Εθνικής, κλήθηκε να αντιμετωπίσει λιγότερους αντιπάλους, 11 στον αριθμό. Απέναντί τους συγκέντρωσε 18 νίκες και 4 ήττες. Την ίδια συγκομιδή είχε και ο Ιωνικός Νέας Φιλαδέλφειας, του οποίου υπερίσχυσε ο Χολαργός καταλαμβάνοντας τη 2η θέση της τελικής κατάταξης. Κατά συνέπεια πέτυχε την άνοδο στη Β' Εθνική για πρώτη φορά στην ιστορία του.

### Τετραετία στη Β' Εθνική (2012-2016)

Η άνοδος της ομάδας στη Β' Εθνική συνέπεσε με δύο σημαντικές αλλαγές στον τρόπο διεξαγωγής του Πρωταθλήματος: αφενός οι ομάδες της κατηγορίας σταμάτησαν να συμμετέχουν στο θεσμό του Κυπέλλου Ελλάδος, αφετέρου ο αριθμός τους αυξήθηκε σε 26 και χωρίστηκαν βάσει γεωγραφικών κριτηρίων σε δύο Ομίλους. Ο Χολαργός τοποθετήθηκε μαζί με άλλες αθηναϊκές ομάδες στον Όμιλο Νότου, όπου αντιμετώπισε 12 συλλόγους σε διπλά παιχνίδια για την αγωνιστική περίοδο 2012-13. Στην τελική κατάταξη η ομάδα του Συμεωνίδη βρέθηκε στην 7η θέση, παραμένοντας στην κατηγορία με συγκομιδή από 11 νίκες και 13 ήττες. Ισοβάθμισε δε με την Ένωση Ιλίου που τοποθετήθηκε μία θέση υψηλότερα βάσει των μεταξύ τους αποτελεσμάτων. Στο τέλος της χρονιάς, ο καλαθοσφαιριστής του συλλόγου Βασίλης Εμμανουηλίδης βραβεύτηκε από τη διοίκηση για το επίτευγμα της κατάληψης της 2ης θέσης στον ιστορικό πίνακα των σκόρερς της Β' Εθνικής. Ήταν επίσης ο κορυφαίος σκόρερ της ομάδας για τη χρονιά αυτή με 364 πόντους στο ενεργητικό του. Μαζί με το Λάζαρο Τασόπουλο (331 πόντοι) βρέθηκαν στην κορυφαία δεκάδα του Πρωταθλήματος Νότου και ειδικότερα στην 4η και τη 10η θέση αντίστοιχα. Ο Συμεωνίδης ψηφίστηκε από τους συναδέλφους του ως καλύτερος προπονητής του Πρωταθλήματος.

Το επόμενο φθινόπωρο, με νέο προπονητή το Σάββα Κατσούνη, ο Χολαργός επέστρεψε στα γήπεδα της Β' Εθνικής. Τον Όμιλο Νότου για την περίοδο 2013-14 συγκρότησαν 14 ομάδες. Έχοντας συγκεντρώσει 12 νίκες και 14 ήττες, κατέλαβε την 8η θέση της τελικής βαθμολογίας παραμένοντας στην Κατηγορία ξανά χωρίς περιπέτειες. Η θέση αυτή, ωστόσο, δεν του επέτρεψε να συμμετάσχει στη διαδικασία των μπαράζ ανόδου που έλαβε χώρα τη χρονιά αυτή. Παρατηρήθηκε ισοβαθμία μεταξύ Χολαργού και Περιστερίου, με τον πρώτο να υπερτερεί στα μεταξύ τους αποτελέσματα.

Την επόμενη περίοδο, 2014-15, την τεχνική ηγεσία του συλλόγου ανέλαβε ο Νίκος Χατζηπανηγύρης με συνεργάτη τον Άρη Καλλιά. Η ομάδα δεν έπιασε υψηλές επιδόσεις, ολοκληρώνοντας τη χρονιά με 11 νίκες και 15 ήττες. Μεταξύ των 14 συλλόγων που συγκρότησαν τον Όμιλο Νότου, ο Χολαργός τερμάτισε στη 10η θέση, αποφεύγοντας τον υποβιβασμό στην τελευταία αγωνιστική. Κορυφαίος σκόρερ της ομάδας (και έκτος παραγωγικότερος στον Όμιλο) αναδείχθηκε ο Κώστας Μουμπάρακ (413 πόντοι).

Την επόμενη χρονιά, 2015-16, ο Χολαργός επέστρεψε στα γήπεδα της Β' Εθνικής με τον Χατζηπανηγύρη να παραμένει στον πάγκο της ομάδας. Στον Όμιλο Νότου προστέθηκαν δύο ομάδες, ανεβάζοντας τον αριθμό τους σε 16 συνολικά. Με αυξημένο το δείκτη δυσκολίας, η ομάδα ανταποκρίθηκε καλά συγκεντρώνοντας 18 νίκες και 12 ήττες. Ισοβάθμισε με τον Πανελευσινιακό, ωστόσο βάσει των μεταξύ τους αποτελεσμάτων τερμάτισε υψηλότερα και ειδικότερα στην 5η θέση. Στις αρχές Δεκεμβρίου το πόστο του προπονητή είχε περάσει στον Κώστα Παπαμάρκο. Κορυφαίος σκόρερ της ομάδας (και έβδομος παραγωγικότερος στον Όμιλο) αναδείχθηκε για δεύτερη συνεχόμενη χρονιά ο Μουμπάρακ (420 πόντοι).

### Απορρόφηση της Α.Ε. Λιβαδειάς (2016)

Τον Ιούνιο του 2016 οι διοικήσεις του Κ.Ο. Χολαργού και της Α.Ε. Λιβαδειάς (πρόεδροι ήταν οι κ.κ. Γιώργος Δανόπουλος(βασικός οικονομικός χορηγός ο κ. Γιώργος Δρόσος) και Νίκος Καφρίτσας αντίστοιχα) ήρθαν σε συμφωνία προκειμένου να απορροφηθεί η δεύτερη από τον πρώτο. Η ομάδα της Βοιωτίας είχε μόλις εξασφαλίσει την παραμονή της στην Α2 Εθνική, ωστόσο αντιμετώπιζε οικονομικά προβλήματα. Η συνένωση των δύο ομάδων προς δημιουργία της **Αθλητικής Ένωσης Χολαργού** επέτρεψε στη νέα ομάδα να διαγωνιστεί σε αυτή την Κατηγορία. Στη θέση του προπονητή παρέμεινε ο Κώστας Παπάμαρκος προπονητής του Κ.Ο.Χολαργού. Σημειωτέον ότι ο Κ.Ο. Χολαργού εξακολουθεί να υφίσταται σαν αδρανοποιημένο σωματείο μιας και στην πραγματικότητα επρόκειτο για μεταφορά έδρας και όχι συγχώνευση.

Η ένωση των δύο ομάδων αντιμετώπισε νομικές δυσκολίες, με την Ομοσπονδία να χαρακτηρίζει σε επίσημη ανακοίνωση της τη συγχώνευση «προσχηματική». Από το 2012 είχε επιπλέον τροποποιηθεί ο Αθλητικός Νόμος, απαγορεύοντας τις συγχωνεύσεις μεταξύ Αθλητικών Σωματείων που η έδρα τους είναι σε διαφορετικούς νομούς. Η πλευρά της ομάδας προέβαλε ως κύριο επιχείρημα ότι δεν επρόκειτο για συγχώνευση των δύο ομάδων, αλλά για απορρόφηση της Λιβαδειάς από τον Χολαργό. Η δε Λιβαδειά φέρεται να διέθετε αριθμό φορολογικού μητρώου με έδρα την Αθήνα την εποχή που έλαβε χώρα η απορρόφηση. Η νομιμότητα ή μη της συγχώνευσης ήλθε δεύτερη φορά στην επιφάνεια την επόμενη χρονιά, όταν δικάστηκε ανάλογη υπόθεση αναφορικά με τη συνένωση του Πανελληνίου και του Γ.Σ. Λαρισαίων 1928 (που τελικά δεν ολοκληρώθηκε). Ομοίως την επόμενη χρονιά που ο Χολαργός ανήλθε στην Α1 Εθνική, με τον Απόλλωνα Πατρών να καταθέτει σχετικά ένσταση.

### Συμμετοχή στην Α2 Εθνική (2016-2018)

#### Αγωνιστική περίοδος (2016-2017)

Το επόμενο φθινόπωρο η ομάδα επέστρεψε στα γήπεδα για τις υποχρεώσεις της για το θεσμό του Κυπέλλου Ελλάδος. Στα πλαίσια της Α' Φάσης αντιμετώπισε τον Αίολο Αστακού, από τον οποίο και γνώρισε τον αποκλεισμό με σκορ 53-62.

Στο Πρωτάθλημα της Α2 Εθνικής Κατηγορίας για την περίοδο 2016-17 δήλωσαν συμμετοχή 16 σύλλογοι, με το πρόγραμμα να περιλαμβάνει επίσης διαδικασίες Play-Offs και Play-Outs. Στη διάρκεια της Κανονικής Περιόδου ο Χολαργός συγκέντρωσε 17 νίκες και 13 ήττες, με αποτέλεσμα να τερματίσει στην 6η θέση της βαθμολογικής κατάταξης. Αν και παρέμεινε με άνεση στην Κατηγορία, δεν κατάφερε να εισέλθει στα Play-Offs. Τους περισσότερους πόντους για λογαριασμό της ομάδας σημείωσε ο Απόστολος Κουτρούλιας (372 πόντοι σε 30 αγώνες, 12,40 κατά μ.ό.). Επίσης διακρίθηκαν ο Σερβοέλληνας Ιγκόρ Μιλόσεβιτς (338 πόντοι σε 22 αγώνες, 15,36 κατά μ.ό.) και ο Νίκος Αγγελόπουλος (291 πόντοι σε 27 αγώνες, 10,78 κατά μ.ό.). Ο Κουτρούλιας είχε επιπλέον την τρίτη καλύτερη επίδοση στα Κοψίματα σε ό,τι αφορά το σύνολο των αθλητών της Κατηγορίας (27 σε 30 αγώνες, 0,90 κατά μ.ό.). Κατά τις πρώτες αγωνιστικές καθήκοντα πρώτου προπονητή διατηρούσε ο Κώστας Παπαμάρκου με βοηθό τον Άρη Καλλιά. Το κακό ξεκίνημα οδήγησε στην παραίτηση του πρώτου και την πρόσληψη του Μέμου Ιωάννου στα τέλη Οκτώβρη. Εννέα αγωνιστικές αργότερα (4 νίκες, 5 ήττες) τη σκυτάλη πήρε ο Στέργιος Κουφός με βοηθό το Βαγγέλη Μάγειρα.

#### Αγωνιστική περίοδος (2017-2018)

Την επόμενη περίοδο ο Χολαργός είχε αξιοπρόσεκτη παρουσία στο Κύπελλο, λαμβάνοντας μέρος σε τέσσερις αγώνες προτού γνωρίσει την ήττα. Αρχικά, στα πλαίσια της 2ης Αγωνιστικής της Α' Φάσης, νίκησε εκτός έδρας τον Ίκαρο Νέας Σμύρνης με σκορ 65-84. Στην 3η Αγωνιστική ξεπέρασε εκτός έδρας το εμπόδιο των Ικάρων Σερρών με σκορ 50-79. Στην 1η Αγωνιστική της Β' Φάσης ήταν η σειρά της Νέας Κηφισιάς να «λυγίσει» με σκορ 73-86. Τελικά ο Χολαργός αποκλείστηκε στον πρώτο αγώνα που έπαιξε στην έδρα του, στα πλαίσια της 2ης Αγωνιστικής της Β' Φάσης, από το Φάρο Λάρισας με σκορ 53-66.

Σε ό,τι αφορά το Πρωτάθλημα της περιόδου 2017-18, χωρίς αλλαγή στο team των προπονητών, ο Χολαργός πραγματοποίησε την υπέρβαση συλλέγοντας 25 νίκες και 5 ήττες. Ολοκλήρωσε τις υποχρεώσεις του για την Κανονική Περίοδο έχοντας σκαρφαλώσει στη 2η θέση της βαθμολογίας. Κορυφαίος σκόρερ για την ομάδα αναδείχθηκε ο Αμερικανός με ουγγρικό διαβατήριο Ρασάντ Μπελ (440 πόντοι σε 27 αγώνες, 16,30 κατά μ.ό.). Διακρίθηκαν επίσης οι Άγγελος Τσάμης (366 πόντοι σε 28 αγώνες, 13,07 κατά μ.ό.) και Νίκος Παπανικολάου (315 πόντοι σε 29 αγώνες, 10,86 κατά μ.ό.). Οι Άγγελος Τσάμης και Τριαντάφυλλος Τζακόπουλος είχαν την 3η και 4η αντίστοιχα καλύτερη επίδοση στο Πρωτάθλημα σε ό,τι αφορά τα Κλεψίματα.

Στα Play-Offs ο Χολαργός διασταυρώθηκε με τον 5ο Εθνικό Πειραιώς, με τις δύο ομάδες να μεταφέρουν από μία νίκη και μία ήττα στη μεταξύ τους σειρά (78-59 στο Χολαργό, 79-75 στον Πειραιά). Στον πρώτο μεταξύ τους αγώνα ο Χολαργός επικράτησε στην έδρα του με σκορ 87-66. Ωστόσο, η ομάδα του Πειραιά αποδείχθηκε ανθεκτική και κατάφερε να ισοφαρίσει τη σειρά στη δική της έδρα, με τελικό σκορ 81-75. Στον τελευταίο αγώνα, όμως, ήταν ο Χολαργός αυτός που κατάφερε να αναδειχθεί νικητής της σειράς, με το σκορ να διαμορφώνεται σε 85-57. Στην τελευταία Φάση διασταυρώθηκε με τον 4ο της Κανονικής Περιόδου, Απόλλωνα Πατρών. Ο Χολαργός προηγούταν ήδη με δύο νίκες (81-79 εντός έδρας, 97-103 εκτός έδρας). Παίρνοντας άμεσα και την τρίτη με σκορ 91-76 εξασφάλισε την άνοδο στην Α1 Εθνική Κατηγορία.

**Αγωνιστική περίοδος (2018-2019)**

Την περίοδο, 2018-19, η Α.Ε. Χολαργού λαμβάνει μέρος στο Πρωτάθλημα της Α1 Εθνικής Κατηγορίας (χορηγική ονομασία: BetShop Basket League) που διοργάνωσε ο Ε.Σ.Α.Κ.Ε. Σύμφωνα με τον αθλητικό νόμο το ανδρικό τμήμα καλαθοσφαίρισης του σωματείου απέκτησε νομική μορφή **Κ.Α.Ε.** για όσο θα παρέμενε στο κορυφαίο αυτό επίπεδο.

Την ίδια χρονιά η ομάδα συμμετείχε και στη διοργάνωση του Κυπέλλου Ελλάδος ξεκινώντας από τη «Φάση των 16». Η κλήρωση την έφερε αντιμέτωπη με τον Ολυμπιακό Πειραιώς, ο οποίος αναδείχθηκε νικητής στο Σ.Ε.Φ. με σκορ 85-70. Με τον τρόπο αυτό ο Χολαργός αποκλείστηκε προτού εισέλθει στα Προημιτελικά.

Έδρα της ομάδας ήταν το ανακαινισμένο Κλειστό Γυμναστήριο Χολαργού «Αντώνης Τρίτσης», χωρητικότητας 1.240 θεατών. Καθήκοντα πρώτου προπονητή διατηρούσε από τον Ιούνιο του 2018 ο Άρης Λυκογιάννης. Άμεσοι συνεργάτες του ήταν ο Λευτέρης Τσαουσίδης και ο Δημήτρης Μισιακός.

Η ΚΑΕ Χολαργός τερμάτισε στην 8η θέση της κανονικής περιόδου και αντιμετώπισε την ΑΕΚ στα play off του πρωταθλήματος, όπου αποκλείστηκε τελικά με 2-1.

Το ρόστερ της ΚΑΕ Χολαργός για την αγωνιστική περίοδο 2018-19 είχε ως εξής:

| ΚΑΕ Χολαργός - Roster 2018-19 |
| --- |

| Αρ. | Εθν. | Όνοματεπώνυμο | Θέση | Γέννηση | Ύψος |
| --- | --- | --- | --- | --- | --- |
| 1 |  | Αγκμπελέσε, Ντάνι | 5 | 14 Μαρτίου 1990 (1990-03-14) (33 ετών) | 206 cm |
| 5 |  | Οκερεαφόρ, Τέντι | 1-2 | 08 Νοεμβρίου 1992 (1992-11-08) (30 ετών) | 193 cm |
| 6 |  | Καλαϊτζάκης, Παναγιώτης | 1-2 | 02 Ιανουαρίου 1999 (1999-01-02) (24 ετών) | 200 cm |
| 8 |  | Γιάνκοβιτς, Βλαδίμηρος | 3-4 | 03 Μαρτίου 1990 (1990-03-03) (33 ετών) | 202 cm |
| 9 |  | Φιτζπάτρικ, Τόρλιν | 3-4 | 04 Σεπτεμβρίου 1989 (1989-09-04) (33 ετών) | 203 cm |
| 11 |  | Σπυριδονίδης, Αλέξης | 1-2 | 10 Οκτωβρίου 1995 (1995-10-10) (27 ετών) | 190 cm |
| 12 |  | Καμπερίδης, Μιχάλης | 3-4 | 24 Απριλίου 1994 (1994-04-24) (29 ετών) | 205 cm |
| 21 |  | Κώττας, Θωμάς | 5 | 27 Απριλίου 1996 (1996-04-27) (27 ετών) | 206 cm |
| 22 |  | Λοβ, Ζερμέιν | 1-2 | 27 Μαρτίου 1989 (1989-03-27) (34 ετών) | 191 cm |
| 23 |  | Χόκινς, Τζαβόντε | 3-4 | 13 Νοεμβρίου 1993 (1993-11-13) (29 ετών) | 196 cm |
| 24 |  | Σκουλίδας, Διονύσης | 1-2 | 29 Ιουλίου 1997 (1997-07-29) (25 ετών) | 201 cm |
| 91 |  | Ραλλάτος, Γρηγόρης | 3-4 | 28 Ιανουαρίου 1986 (1986-01-28) (37 ετών) | 196 cm |

|  |
| --- |
| Προπονητής: Άρης Λυκογιάννης  |
|  |
| *Ενημέρωση: 10 Οκτωβρίου 2018* |

#### Συγχώνευση με τον Κολοσσό Ρόδου (2019)

Το καλοκαίρι του 2019 οικονομικοί παράγοντες οδήγησαν στη συγχώνευση με την ομάδα του Κολοσσού Ρόδου, που αγόρασε το ΑΦΜ της ΚΑΕ Χολαργός, και πήρε τη θέση της στην Α1 Εθνική.

Πρόσωπα
-------

**Διακεκριμένοι καλαθοσφαιριστές**| 

| Εθν | Ονοματεπώνυμο |
| --- | --- |
|  | Νίκος Αγγελόπουλος |
|  | Γιώργος Αποστολίδης |
|  | Σωκράτης Γκιζόγιαννης |
|  | Theodoros Tsiloulis |
|  | Βασίλης Εμμανουηλίδης |
|  | Άκης Καλλινικίδης |
|  | Νίκος Κόκκαλης |
|  | Δημήτρης Κομποδιέτας |
|  | Απόστολος Κουτρούλιας |
|  | Σπύρος Μοτσενίγος |
|  | Κώστας Μουμπάρακ |
|  | Νίκος Μποχωρίδης |
|  | Νίκος Παπανικολάου |
|  | Τριαντάφυλλος Τζακόπουλος |
|  | Άγγελος Τσάμης |
|  | Γιώργος Τσιάκος |

 | 

| Εθν | Ονοματεπώνυμο |
| --- | --- |
|   | Ιγκόρ Μιλόσεβιτς |
|  | Μάρκο Πόπαντιτς |
|  | Ρόμπερτ Γκίλχριστ |
|   | Ρασάντ Μπελ |

 |

**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Τζιάλλας |  |
|  | Καραμπατσάκης |  |
|  | Κώστας Παπαμάρκος | 2003 - 2011 |
|  | Σάββας Συμεωνίδης | 2011 - Ιουλ 2013 |
|  | Σάββας Κατσούνης | Ιουλ 2013 - Οκτ 2014 |
|  | Νίκος Χατζηπανηγύρης | Οκτ 2014 - Νοε 2015 |
|  | Κώστας Παπαμάρκος | Νοε 2015 - Νοε 2016 |
|  | Μέμος Ιωάννου | Νοε 2016 - Δεκ 2016 |
|  | Στέργιος Κουφός | Δεκ 2016 - Ιουν 2018 |
|  | Άρης Λυκογιάννης | Ιουν 2018 - Ιουν 2019 |
|  | Νίκος Λινοξυλάκης | Ιουν 2020 - σήμερα |

 |  |

Τμήματα Υποδομής
----------------

Η ομάδα του Χολαργού διαθέτει ερασιτεχνικά τμήματα υποδομής για νεαρούς αθλητές και συγκεκριμένα: **10 Αγωνιστικά Τμήματα** (Εφηβικό, Παιδικό, Παμπαιδικό, Mini, Promini), **11** **Τμήματα Υποδομών** (5-11 ετών) καθώς και Τμήμα **Baby Basket** (3.5 – 5 ετών).

Τον Ιούνιο του 2015 η ομάδα Νέων (U22) του Χολαργού συμμετείχε στο Final-4 του αντίστοιχου ηλικιακού πρωταθλήματος που διοργανώνει η Ένωση Σωματείων Καλαθοσφαίρισης Αττικής. Στον Ημιτελικό ο σύλλογος αναδείχθηκε νικητής με σκορ 76-73 απέναντι στο Γ.Σ. Περιστερίου. Στο Μεγάλο Τελικό, αν και βρέθηκε να χάνει με 44-35 στο ημίχρονο από τον Παναθηναϊκό, ανέτρεψε τελικά τη σε βάρος του κατάσταση και αναδείχθηκε τροπαιούχος στο Κλειστό του Μπουρναζίου με τελικό σκορ 76-73.

Προπονητές της ομάδας ήταν οι Άρης Καλλιάς και Νίκος Χατζηπανηγύρης. Το ρόστερ περιελάμβανε τους Τσουβελεκάκη Γ. Μπαλτά Γ. Αγόρη Θ. Αγόρη Α. Ρουμπέα Θ. Κωνσταντούλα Δ. Αβραμίδη Σ. Χατζημιχαήλ Γ. Βλάχο Χ. Αγγέλου Δ. Βαρουξάκη Ε. Χαρταβέλλα Π. Πολιτόπουλο Γ. Οκονγκμπόουα Ρ. Κωστάκη Φ. και Βίτσο Γ. Διακριθέντες του Μεγάλου Τελικού ήταν οι Αγόρης (16 πόντοι), Πολυτόπουλος (15 πόντοι) και Ρουμπέας (26 πόντοι, 2 τρίποντα).

Παραπομπές
----------

1. 1 2  Κολοσσός: Η συνένωση με τον Χολαργό είναι γεγονός. sport24.gr, 20 Ιουλίου 2019. Ανακτήθηκε στις 24 Αυγούστου 2019.
2. 1 2  «Χολαργός», πληροφορίες στον επίσημο ιστότοπο του Ελληνικού Συνδέσμου Ανωνύμων Καλαθοσφαιρικών Εταιρειών.
3. 1 2 3  «Ιστορία», πληροφορίες στον επίσημο ιστότοπο του συλλόγου.
4. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Νότου) 2002-2003», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
5. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Νότου) 2009-2010», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
6. ↑  «Η Δόξα Λευκάδας στη Β' Εθνική» Αρχειοθετήθηκε 2010-10-29 στο Wayback Machine. άρθρο στον ιστότοπο Sport24.gr, 16 Μαΐου 2010.
7. ↑  «Βαθμολογία Πρωταθλήματος Γ' Εθνικής Κατηγορίας Ανδρών (1ος Όμιλος Νότου) 2010-2011», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
8. ↑  «Αποτελέσματα 1ου ομίλου Νότου» Αρχειοθετήθηκε 2021-03-06 στο Wayback Machine. άρθρο στον ιστότοπο InfoBasket.gr, 22 Μαΐου 2011.
9. ↑  «Συμεωνίδης: "Ο Χολαργός εκπέμπει υγεία"»[*νεκρός σύνδεσμος*], άρθρο στον ιστότοπο BasketNet.gr, 20 Ιανουαρίου 2011.
10. ↑  «Ο Χολαργός την άνοδο», άρθρο στον ιστότοπο WestBasket.gr, 13 Μαΐου 2012.
11. ↑  «Ανέβηκαν Χολαργός και Μεταμόρφωση!» Αρχειοθετήθηκε 2018-10-18 στο Wayback Machine. άρθρο στον ιστότοπο BasketNet.gr, 13 Μαΐου 2012.
12. ↑  «Βαθμολογία Πρωταθλήματος Β' Εθνικής Κατηγορίας Ανδρών (Όμιλος Νότου) 2012-2013», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
13. ↑  «Άνοδος με... Αγγελόπουλους για Ψυχικό, μπαράζ για ΑΕΚ», άρθρο στον ιστότοπο του NovaΣΠΟΡ FM, 21 Απριλίου 2014.
14. ↑  «Β" Εθνική (Νότος) – 26η αγωνιστική… Στην Α2 το Ψυχικό, στη Γ" Εθνική η Χαλκίδα», άρθρο στον ιστότοπο InfoBasket.gr, 21 Απριλίου 2013.
15. ↑  «Ξεπέρασε τον Μάνο ο Εμμανουηλίδης!», άρθρο στον ιστότοπο InfoBasket.gr, 18 Μαρτίου 2013.
16. ↑  «Υπερ-σκόρερ της Β’ Εθνικής ο Πέττας», άρθρο στον ιστότοπο InfoBasket.gr, 23 Απριλίου 2013.
17. ↑  «Βραβεία Β' Εθνικής (Νότος) 2013», άρθρο στον ιστότοπο InfoBasket.gr, 18 Μαΐου 2013.
18. ↑  «Βαθμολογία και Αποτελέσματα Πρωταθλήματος Β' Εθνικής Κατηγορίας Ανδρών (Όμιλος Νότου) 2013-2014», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
19. ↑  «Β" Εθνική (Νότος) – 26η αγωνιστική… Ετσι πετάει ο Αετός!», άρθρο στον ιστότοπο InfoBasket.gr, 4 Μαΐου 2014.
20. ↑  «Κατέληξαν σε Χατζηπανηγύρη» Αρχειοθετήθηκε 2015-05-23 στο Wayback Machine. άρθρο στον ιστότοπο BasketBlog.gr, 5 Οκτωβρίου 2014.
21. ↑  «Βαθμολογία και Αποτελέσματα Πρωταθλήματος Β' Εθνικής Κατηγορίας Ανδρών (Όμιλος Νότου) 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
22. ↑  «Νότος: Με 100άρα στην Α2 η Κύμη, σώθηκε ο Χολαργός», άρθρο στον ιστότοπο Sdna.gr, 10 Μαΐου 2015.
23. ↑  «Οι σκόρερς της Β΄Εθνικής 2014-15 (τελική λίστα)», άρθρο στον ιστότοπο InfoBasket.gr, 20 Μαΐου 2015.
24. ↑  «Ανανέωσε ο Χατζηπανηγύρης» Αρχειοθετήθηκε 2015-05-23 στο Wayback Machine. άρθρο στον ιστότοπο BasketBlog.gr, 20 Μαΐου 2015.
25. ↑  «Βαθμολογία και Αποτελέσματα Πρωταθλήματος Β' Εθνικής Κατηγορίας Ανδρών (Όμιλος Νότου) 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
26. ↑  «Β' Εθνική (30η Αγων.): Ηττημένος… Πρωταθλητής ο Πανιώνιος!», άρθρο στον ιστότοπο EuroHoops.gr, 15 Μαΐου 2016.
27. ↑  «Χολαργός: Νέος προπονητής ο Παπαμάρκος»[*νεκρός σύνδεσμος*], άρθρο στον ιστότοπο Basket247.gr, 4 Δεκεμβρίου 2015.
28. ↑  «Οι σκόρερς της Β΄Εθνικής (τελική κατάταξη)», άρθρο στον ιστότοπο InfoBasket.gr, 17 Μαΐου 2016.
29. ↑  «Η Λιβαδειά γίνεται... Χολαργός», άρθρο στον ιστότοπο Sport24.gr, 17 Ιουνίου 2016.
30. ↑  «Η ΕΟΚ "μπλόκαρε" τον "γάμο" του Χολαργού με τη Λιβαδειά», άρθρο στον ιστότοπο Sport24.gr, 20 Ιουλίου 2016.
31. ↑  «"Κόκκινο" στη συγχώνευση Χολαργού-Λιβαδειάς από ΕΟΚ», άρθρο στον ιστότοπο EuroHoops.net, 21 Ιουλίου 2016.
32. ↑  «Α2: Ένσταση ο Απόλλων για αντικανονική συμμετοχή του Χολαργού!», άρθρο στον ιστότοπο Gazzetta.gr, 27 Μαΐου 2018.
33. ↑  «ΠΑΝΕΛΛΗΝΙΟΣ Γ.Σ. 2017 - ΚΑΛΑΘΟΣΦΑΙΡΙΣΗ ΑΝΔΡΩΝ - ΔΕΛΤΙΟ ΤΥΠΟΥ 17/8/2017». *www.panelliniosac.gr*. Ανακτήθηκε στις 17 Αυγούστου 2017. [*νεκρός σύνδεσμος*]
34. ↑  «Ένσταση Απόλλωνα Πατρών για αντικανονική συμμετοχή του Χολαργού στην Α2!», άρθρο στον ιστότοπο του ΣΠΟΡ FM, 27 Μαΐου 2018.
35. ↑  «Κύπελλο Ανδρών: Τα αποτελέσματα της Α' Φάσης», άρθρο στον ιστότοπο InfoBasket.gr, 17 Σεπτεμβρίου 2016.
36. ↑  «Συνεχίζουν στο Κύπελλο Πανιώνιος και Ηρακλής», άρθρο στον ιστότοπο Gazzetta.gr, 17 Σεπτεμβρίου 2016.
37. ↑  «Βαθμολογία & Πρόγραμμα Πρωταθλήματος Α2 Εθνικής Κατηγορίας Ανδρών 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
38. ↑  «Εκεί που ανήκει ο Πανιώνιος, στα play offs ο Ηρακλής», άρθρο στον ιστότοπο του ΣΠΟΡ FM, 6 Μαΐου 2017.
39. ↑  «AE Holargos: Total Stats Regular Season Championship 2016-17 Division A2»[*νεκρός σύνδεσμος*], πληροφορίες στον ιστότοπο (Galanis)SportsData.gr.
40. ↑  «Blocks: Championship 2016-17 Division A2» Αρχειοθετήθηκε 2018-01-11 στο Wayback Machine. πληροφορίες στον ιστότοπο (Galanis)SportsData.gr.
41. ↑  «Τέλος ο Παπαμάρκος από τον Χολαργό», άρθρο στον ιστότοπο Gazzetta.gr, 23 Οκτωβρίου 2016.
42. ↑  «Στο «τιμόνι» του Χολαργού ο Ιωάννου», άρθρο στον ιστότοπο NovaSports.gr, 24 Οκτωβρίου 2016.
43. ↑  «Τέλος ο Ιωάννου, αναλαμβάνει ο Κουφός στον Χολαργό», άρθρο στον ιστότοπο Basketa.gr, 9 Ιανουαρίου 2017.
44. ↑  «Ιωνικός για μεγάλα πράγματα στη Νίκαια!», άρθρο στον ιστότοπο Sport24.gr, 16 Σεπτεμβρίου 2017.
45. ↑  «Τα αποτελέσματα της Β΄ φάσης του Κυπέλλου Ελλάδος», άρθρο στον ιστότοπο του ΣΠΟΡ FM, 16 Σεπτεμβρίου 2017.
46. ↑  «Ίκαροι: Αντίο με ψηλά το κεφάλι» Αρχειοθετήθηκε 2017-09-23 στο Wayback Machine. άρθρο στον ιστότοπο της ΕΡΤ Σερρών, 20 Σεπτεμβρίου 2017.
47. ↑  ««Σαρωτική» πρόκριση για τον Ιωνικό, πέρασε από την Καρδίτσα ο Ηρακλής», άρθρο στον ιστότοπο Sdna.gr, 20 Σεπτεμβρίου 2017.
48. ↑  «Πρόκριση για τον Κολοσσό H Hotels στο Κύπελλο Ελλάδας», άρθρο στον ιστότοπο της εφημερίδας «Η Ροδιακή», 23 Σεπτεμβρίου 2017.
49. ↑  «73-86 επιβλήθηκε ο Χολαργός της Α.Ε.Ν.Κ. και περνά στην επόμενη φάση του Κυπέλλου», άρθρο στον ιστότοπο της εφημερίδας «Ενυπόγραφα», 23 Σεπτεμβρίου 2017.
50. ↑  «Χολαργός – ΓΣΛ Φάρος 53-66», άρθρο στον ιστότοπο eBasket.gr, 27 Σεπτεμβρίου 2017.
51. ↑  «Συνεχίζει εντυπωσιακά ο Ιωνικός, πήρε το «θρίλερ» ο Προμηθέας», άρθρο στον ιστότοπο Gazzetta.gr, 27 Σεπτεμβρίου 2017.
52. 1 2 3  «Βαθμολογία & Πρόγραμμα Πρωταθλήματος Α2 Εθνικής Κατηγορίας Ανδρών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
53. ↑  «AE Holargos: Total Stats Regular Season Championship 2017-18 Division A2»[*νεκρός σύνδεσμος*], πληροφορίες στον ιστότοπο (Galanis)SportsData.gr.
54. ↑  «Steals: Championship 2017-18 Division A2»[*νεκρός σύνδεσμος*], πληροφορίες στον ιστότοπο (Galanis)SportsData.gr.
55. ↑  ««Μείωσε» ο Ηρακλής, προβάδισμα για Χολαργό», άρθρο στον ιστότοπο του ΣΠΟΡ FM, 16 Μαΐου 2018.
56. ↑  «Α2: Προβάδισμα για Ψυχικό και Μαρούσι, άνετα ο Χολαργός, ελπίζει ο Ηρακλής» Αρχειοθετήθηκε 2022-03-08 στο Wayback Machine. άρθρο στον ιστότοπο SuperBasket.gr, 16 Μαΐου 2018.
57. ↑  «Στους τελικούς ο Απόλλων, εκτός ανόδου ο Ηρακλής, έπεσαν Παπάγου, Αρκαδικός», άρθρο στον ιστότοπο SportTime.gr, 19 Μαΐου 2018.
58. ↑  «Έσβησε το όνειρο του Ηρακλή για άνοδο στην Πάτρα!», άρθρο στον ιστότοπο του ΣΠΟΡ FM, 19 Μαΐου 2018.
59. ↑  «Χολαργός - Εθνικός 85-57», άρθρο στον ιστότοπο Sdna.gr, 23 Μαΐου 2018.
60. ↑  «Στους τελικούς των playoffs ο Χολαργός», άρθρο στον ιστότοπο Sport24.gr, 23 Μαΐου 2018.
61. ↑  «Στην Α1 ο Χολαργός!», άρθρο στον ιστότοπο του ΣΠΟΡ FM, 26 Μαΐου 2018.
62. ↑  «Ο Χολαργός πήρε την άνοδο για την Basket League», άρθρο στον ιστότοπο In.gr, 26 Μαΐου 2018.
63. ↑  «Ολυμπιακός - Χολαργός 85-70: Κυριάρχησαν στη ρακέτα και προκρίθηκαν οι "ερυθρόλευκοι"», άρθρο στον ιστότοπο Sport24.gr, 4 Οκτωβρίου 2018.
64. ↑  «Ολυμπιακός - Χολαργός 85-70», άρθρο στον ιστότοπο Sdna.gr, 4 Οκτωβρίου 2018.
65. ↑  «Επίσημο: Στον Χολαργό ο Λυκογιάννης», άρθρο στον ιστότοπο Sport24.gr, 19 Ιουνίου 2018.
66. ↑  «Ανακοινώθηκε το επιτελείο του Λυκογιάννη στον Χολαργό», άρθρο στον ιστότοπο Sdna.gr, 9 Αυγούστου 2018.
67. ↑  «Ο Χολαργός νικητής του τουρνουά Κ-22 της ΕΣΚΑ» Αρχειοθετήθηκε 2016-06-02 στο Wayback Machine. άρθρο στον ιστότοπο BasketNet.gr, 5 Ιουνίου 2015.
68. ↑  «Ο Χολαργός νικητής του τουρνουά Κ-22», άρθρο στον επίσημο ιστότοπο της Ένωσης Σωματείων Καλαθοσφαίρισης Αττικής, 4 Ιουνίου 2015.
69. ↑  «Οι ημιτελικοί του τουρνουά Κ-22», άρθρο στον επίσημο ιστότοπο της Ένωσης Σωματείων Καλαθοσφαίρισης Αττικής, 3 Ιουνίου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Ε. Χολαργού, επίσημος ιστότοπος του συλλόγου.
* Α.Ε. Χολαργού, επίσημος λογαριασμός στο Facebook.
* Α.Ε. Χολαργού, επίσημος λογαριασμός στο Twitter.
* Α.Ε. Χολαργού στο Instagram
* Α.Ε. Χολαργού, επίσημος λογαριασμός στο YouTube.

  

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες Α' Κατηγορίας Ανδρών Ε.Σ.Κ.Α. 2022-2023 |
| --- |
|  |
| 1ος Όμιλος | 
* Αθηναϊκός Βύρωνα
* Εύνικος
* Θρακομακεδόνες
* Κουκάκι
* Λυκόβρυση
* Νέα Ιωνία
* Πολυνίκης Αγίας Βαρβάρας
* Σπόρτιγκ Αθηνών
* Φίλιππος Περιστερίου
 |  |
|  |
| 2ος Όμιλος | 
* Άγιοι Ανάργυροι
* Άμιλλα Περιστερίου
* Αναγέννηση Μαραθώνος
* Απόλλων Σμύρνης
* Άρτεμις Αχαρνών
* Γαλάτσι
* Κηφισιά
* Πανελλήνιος
* Χολαργός
 |

 |